A TANÁCS HATÁROZATA
(2007. július 10.)
a közös hozzáadottértékadó-rendszerről szóló, 2006/112/EK irányelv 2. cikke (1) bekezdésének d) pontjától eltérő rendelkezéseket magában foglaló megállapodás Svájccal való megkötésének Ausztria részére történő engedélyezéséről
(2007/485/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 396. cikkére,
tekintettel a Bizottság javaslatára,
mivel:
(1)
A 2006/112/EK irányelv 396. cikkének (1) bekezdése értelmében a Tanács, a Bizottság javaslata alapján, bármely tagállamot egyhangúlag felhatalmazhat arra, hogy egy harmadik országgal olyan megállapodást kössön, amely az említett irányelvtől eltéréseket tartalmazhat.
(2)
A Bizottság Főtitkárságán 2005. szeptember 13-án iktatott levelében Ausztria engedélyt kért arra, hogy megállapodást köthessen Svájccal egy határokon átnyúló, az Inn folyót átszelő, Prutz (Ausztria) és Tschlin (Svájc) közötti erőművel kapcsolatban.
(3)
A 2006/112/EK irányelv 396. cikke (2) bekezdésének megfelelően a Bizottság 2007. március 1-jén kelt levelében tájékoztatta a tagállamokat Ausztria kérelméről. A Bizottság 2007. március 6-án kelt levelében értesítette Ausztriát, hogy a kérelem elbírálásához általa szükségesnek tartott minden információ rendelkezésére áll.
(4)
A megállapodás a határokon átnyúló erőművel kapcsolatban az Ausztriába behozott áruk tekintetében a hozzáadottérték-adó (HÉA) vonatkozásában a 2006/112/EK irányelv 2. cikke (1) bekezdésének d) pontjától eltérő rendelkezéseket tartalmaz. A teljes adólevonási joggal rendelkező adóalanyok által Svájcból Ausztriába behozott áruk nem tartoznak majd a HÉA hatálya alá annak érdekében, hogy az Ausztriából Svájcba behozott árukra vonatkozóan Svájc hasonló szabályokat tegyen lehetővé.
(5)
Az eltérés így nem lesz kedvezőtlen hatással az Európai Közösségek HÉÁ-ból származó saját forrásaira,
ELFOGADTA EZT A HATÁROZATOT:
1. cikk
Ausztria engedélyt kap, hogy olyan megállapodást kössön Svájccal, amely a határokon átnyúló, az Inn folyót átszelő, Prutz (Ausztria) és Tschlin (Svájc) közötti erőmű építésére, karbantartására, felújítására és működésére vonatkozóan a 2006/112/EK irányelvtől eltérő rendelkezéseket tartalmaz.
A megállapodással kapcsolatos eltérő HÉA-rendelkezéseket a 2. cikk állapítja meg.
2. cikk
A 2006/112/EK irányelv 2. cikke (1) bekezdésének d) pontjától eltérően a teljes adólevonási joggal rendelkező adóalanyok által Svájcból Ausztriába behozott áruk nem tartoznak a HÉA hatálya alá, amennyiben azokat az 1. cikkben említett határokon átnyúló erőmű építésére, karbantartására, felújítására és működésére használják fel.
3. cikk
Ennek a határozatnak az Osztrák Köztársaság a címzettje.
Kelt Brüsszelben, 2007. július 10-én.